
বেসরকারি বিশ্ববিদ্যালয় বিরাট সম্ভাবনাময় একটি খাত: শিক্ষামন্ত্রী

বেসরকারি বিশ্ববিদ্যালয়গুলো বাংলাদেশে উচ্চশিক্ষায় নতুন মাত্রা যোগ করেছে উল্লেখ করে শিক্ষামন্ত্রী নুরুল ইসলাম নাহিদ বলেছেন, বেসরকারি বিশ্ববিদ্যালয় বিরাট সম্ভাবনাময় একটি খাত।
তিনি বলেন, বেসরকারি উদ্যোগে প্রতিষ্ঠিত বিশ্ববিদ্যালয়গুলো সেশনজট নিরসন করে দেশের অর্থনৈতিক ও সামাজিক অগ্রগতিতে অবদান রাখছে।
গতকাল সাভারের খাগানে অবস্থিত ব্র্যাক বিশ্ববিদ্যালয়ের আবাসিক ক্যাম্পাসে বিশ্ববিদ্যালয়ের ১২তম সমাবর্তন অনুষ্ঠানে সভাপতির বক্তব্যে শিক্ষামন্ত্রী এ কথা বলেন। অনুষ্ঠানে অন্যদের মধ্যে বিশ্ববিদ্যালয় মঞ্জুরী কমিশনের চেয়ারম্যান অধ্যাপক আবদুল মান্নান, ব্র্যাক বিশ্ববিদ্যালয়ের বোর্ড অব ট্রাস্টিজের চেয়ারম্যান স্যার ফজলে হাসান আবেদ, ব্র্যাক বিশ্ববিদ্যালয়ের উপাচার্য সৈয়দ সাদ আন্দালিব বক্তব্য রাখেন। সমাবর্তনে প্রধান বক্তা ছিলেন দৃক ফটো গ্যালারির প্রতিষ্ঠাতা ড. শহিদুল আলম।
শিক্ষামন্ত্রী বলেন, আমরা সরকারি বা বেসরকারি বিশ্ববিদ্যালয়ে অধ্যয়নকারী ছাত্রছাত্রীদের মধ্যে কোনো পার্থক্য করি না। তারা সবাই আমাদের সন্তান এবং জাতির ভবিষ্যত্। তাদের সবার জন্যই আমরা মানসম্মত শিক্ষা এবং সুযোগ নিশ্চিত করতে চাই।
শিক্ষার গুণগত মান বৃদ্ধি করা বর্তমান সরকারের অন্যতম লক্ষ্য উল্লেখ করে শিক্ষামন্ত্রী বলেন, বেসরকারি বিশ্ববিদ্যালয়গুলোর মধ্যে যারা ভালো কাজ করছেন, দেশের জন্য কাজ করছেন, তারা অবশ্যই অনুকরণীয় হবেন এবং সরকার সব ধরনের সহযোগিতা দিয়ে যাবে।
দৃক ফটো গ্যালারির প্রতিষ্ঠাতা ড. শহিদুল আলম তার ফটোগ্রাফি জীবনের নানা অভিজ্ঞতা থেকে বাঙালিদের দারিদ্র্যকে ফুটিয়ে তোলার পশ্চিমা ধারণাকে চ্যালেঞ্জ করার জন্য যুক্তরাজ্যে আরামদায়ক জীবনের মোহ ত্যাগ করে দেশে ফিরে আসার কথা উল্লেখ করেন। তিনি বলেন, শিক্ষা শুধু টাকা কামানোর জন্য নয়। শিক্ষা যদি আপনাকে প্রতিবাদী করে তোলে এবং অন্যায় প্রশ্রয় দেয়া না শেখায়, তাহলে সেই শিক্ষাই হবে প্রকৃত শিক্ষা। এজন্য তিনি গ্র্যাজুয়েটদের সমাজের অন্যায় ও বৈষম্যের বিরুদ্ধে সর্বদা সোচ্চার ও সজাগ থাকার আহ্বান জানান।
ব্র্যাক বিশ্ববিদ্যালয়ের উপাচার্য অধ্যাপক সৈয়দ সাদ আন্দালিব গ্র্যাজুয়েট শিক্ষার্থীদের অভিনন্দন জানিয়ে দক্ষতা ও যোগ্যতার সঙ্গে দেশ পরিচালনার জন্য নিজেদের দক্ষ ও যোগ্য নাগরিক হিসেবে গড়ে ওঠার আহ্ববান জানান।

